צוות אלחנן

צוות אלחנן (מכונה גם צוות קלמנזון) היה צוות מבצעי שהורכב מהאחים אלחנן ומנחם קלמנזון, ואחיינם איתיאל זוהר. ב-7 באוקטובר 2023, השלושה לחמו במשך שעות רבות מול מחבלי חמאס שערכו טבח בקיבוץ בארי בעוטף עזה, וחילצו כ-100 מבני הקיבוץ במשך 16 שעות תחת אש. על פועלם בבלימת הטבח וחילוץ התושבים, זכו חברי הצוות בפרס ישראל לגבורה אזרחית לשנת ה'תשפ"ד. ערך מורחב – הטבח בבארי בבוקר יום שבת כ"ב בתשרי ה'תשפ"ד, שמיני עצרת ושמחת תורה, 7 באוקטובר 2023, פתחו ארגוני הטרור חמאס והג'יהאד האסלאמי הפלסטיני במתקפת פתע על ישראל. בחסות שיגור כ-4,300 רקטות, חדרו כ־6,000 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, מ-119 פרצות שונות בגדר, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,150 בני אדם, מתוכם טבחו ב-779 אזרחים, וחטפו לרצועת עזה כ־251 אנשים, ובהם גברים, נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל, שהיו בנחיתות מספרית. בקרבות נהרגו כ־1,609 מחבלים בשטח ישראל, ובצד הישראלי נהרגו 301 חיילים, 55 שוטרים ו־10 אנשי שירות הביטחון הכללי. אחד ממעשי הטבח הגדולים במתקפת הפתע היה הטבח בבארי, שבו נרצחו כמאה אזרחים ואנשי כוחות הביטחון. בבוקר 7 באוקטובר 2023, בעיצומו של חג שמחת תורה, שמעו אלחנן, שהיה סרן (מיל') בחיל הגנת הגבולות, ואחיו מנחם קלמנזון, שניהם תושבי עתניאל, על מתקפת הפתע על ישראל. לאחר הבנת תמונת המצב בעוטף עזה הם הגיעו עצמאית, טרם קבלת צו 8, לאזור עוטף עזה על מנת ליטול חלק בקרבות. החל מאזור השעה 18:00 הם נלחמו בקיבוץ בארי. איתיאל זוהר, אחיינם, הצטרף אליהם מעט מאוחר יותר. הצוות נלחם כ-16 שעות, והתמקד בחילוץ תושבים על גבי רכב צבאי מסוג דויד שמצאו נטוש בסביבה: משעות הערב ועד הבוקר שלמחרת עברו שלושת חברי הצוות בין בתי הקיבוץ, מוכוונים בבני משפחה ומכרים שדיווחו להם איפה נמצאים אזרחים. הם נכנסו לבתי המשפחות שהיו נצורות בממ"דים, חילצו בכל פעם משפחה אחת ושבו לחילוץ נוסף, וכך חילצו כמאה מתושבי הקיבוץ. ב־10:15 בבוקר ביום ראשון נתקלו במחבל לבוש שחור שהתחבא בפינת אחד הבתים ופתח על אלחנן בצרור יריות. אלחנן צעק 'הותקלתי', נפל ליד פתח הבית, ואיבד את הכרתו. חבריו לצוות ירו במחבל וחילצו את אלחנן בסיוע של כח אחר שעבר במקום, אך המחבל ברח. לאחר הגעה של כוח צה"ל אלחנן פונה לתאג"ד, שם המתינו לפינויו במסוק לבית חולים, אולם נאלצו לקבוע את מותו במקום. במפגש בין חברי הקיבוץ למשפחת קלמנזון לאחר הטבח בבארי, צוטט מכתבה של חברת הקיבוץ המתארת את הקרב: "...אלחנן חילץ אותנו מחלון הממ"ד, כשהבית בוער...אחרי שעות ארוכות של מצוקה, הוא הגיע כמו מלאך ומיד נסך בנו ביטחון. הפנים שלו יישארו חקוקים בלבי לעד". אלחנן קלמנזון הוכר כחלל צה"ל. במרץ 2024 הודיע שר החינוך יואב קיש על הענקת את פרס ישראל בתחום תקומה וגבורה אזרחית ל'צוות אלחנן' בעקבות גבורתם בקרבות ב-7 באוקטובר. בנימוק למתן הפרס נכתב: "מנחם קלמנזון, אחיו אלחנן הי"ד, ואחיינם איתיאל זוהר יצאו מביתם בעתניאל, בשמחת תורה, להציל חיים של תושבי היישובים בעוטף עזה. על אף שאמרו להם שהם לא נצרכים, הם הגיעו לקיבוץ בארי ונכנסו פעם אחר פעם אחר פעם במשך שעות ארוכות לתוך הקיבוץ המותקף וכך הצילו עשרות מתושבי הקיבוץ. בבית האחרון אליו נכנסו, ארב מחבל שירה והרג את אלחנן קלמנזון הי"ד, אחיו של מנחם". ב-17 ביולי 2024 פורסם כי החל משנת הלימודים תשפ"ה, משרד החינוך ישלב בתוכנית הלימודים לתלמידי בתי הספר היסודיים, חטיבות הביניים והתיכונים את סיפור נפילתו של אלחנן, לצד נאומו של אחיו מנחם קלמנזון בטקס בו קיבל צוות אלחנן את פרס ישראל לשנת תשפ"ד. היישוב עתניאל, שבו גר אלחנן, הקים על שמו את שכונת "באר אלחנן". "צוות אלחנן" 3 בני משפחה שהצילו עשרות, סרטון בערוץ "ישראל שלי My-Israel", באתר יוטיוב (אורך: 08:25) "הכי צעיר שחילצנו בן 4 חודשים והכי מבוגרת בת 90": סיפור הגבורה של בני משפחת קלמנזון, סרטון בערוץ "סלע מאיר - ספריית שיבולת", באתר יוטיוב (אורך: 43:32) סיפור הגבורה המדהים של צוות אלחנן קלמנזון | חרבות ברזל ברגע של חכמה, סרטון בערוץ "רגע של חכמה", באתר יוטיוב (אורך: 05:52) כח קלמנזון, פודקאסט של קטעים ודרך שירה בנקי, יובל מלחי, סרטון באתר יוטיוב (אורך: שעה) מנחם קלמנזון איתיאל זוהר והרב אמנון דוקוב - קרב הגבורה בבארי. עתניאל חוגגת עצמאות 76 למדינת ישראל, סרטון בערוץ "עתניאל אונליין", באתר יוטיוב (אורך: 15:47) נאומו של מנחם קלמנזון בטקס הענקת פרס ישראל ל'צוות אלחנן'. זגריזק, אסף (2023-12-27). "הכירו את "צוות אלחנן": המשפחה שחילצה מאה תושבים מהתופת בבארי". Globes. נבדק ב-2024-03-31. פרס ישראל על גבורה אזרחית יוענק לחברי "צוות אלחנן", שהצילו עשרות אנשים בבארי, באתר ynet, 19 במרץ 2024 ※ 100 ימי לחימה: 779 אזרחים נרצחו, 52,571 נפגעו, באתר ערוץ 7, 13 בינואר 2024 ※ עמית סגל, ‏הבקשה של פיקוד הדרום בלילה שלפני הטבח - והסירוב, באתר ‏מאקו‏, 26 בפברואר 2024 ※ אלון חכמון, ‏הותרו לפרסום שמותיהם של 55 שוטרים שנרצחו במתקפת הטרור, באתר מעריב אונליין, 18 באוקטובר 2023 ※ ראיון של ראש השב"כ רונן בר לדני קושמרו, חדשות 12 – makoVOD (וידאו) סיפורו של אלחנן שנהרג בעת חילץ לא פחות מ-100 ניצולים, סרטון בערוץ "חדשות 13", באתר יוטיוב (אורך: 05:53) חילוץ הירואי מבארי • צפו: מפגש מרגש בין המחלצים ל-100 הניצולים, באתר חרדים10, 24 בנובמבר 2023 אסף זגריזק, ‏"צוות אלחנן": המשפחה שחילצה מאה תושבים מהתופת בבארי, באתר גלובס, 19 במרץ 2023 "סיפור הגבורה המדהים של צוות אלחנן קלמנזון", יוטיוב, 23 אוקטובר 2023 קורות החיים של סרן אלחנן מאיר קלמנזון, באתר "יזכור" של משרד הביטחון גיבורי ה-7 באוקטובר: פרס ישראל לתקומה יוענק ל'צוות קלמנזון', באתר ערוץ 7, 19 במרץ 2024 האתר הממשלתי, משרד החינוך מיכל בקשי, מתייעלים: סיפורו של אלחנן קלמנזון ייכנס לתוכנית הלימודים, באתר עכשיו 14, 17 ביולי 2024